Pobūvis

Pobūvis – renginys, organizuojamas minint apdovanojimus, jubiliejus, rengiant pristatymus ir verslo reikalų aptarimus ar susitiktimus su draugais.

Nuo renginio pobūdžio priklauso kviestų žmonių skaičius, patiekiamos vaišės – tik gėrimai, gėrimai ir užkandžiais ar kelių patiekalų vakarienė. Nuo jo oficialumo – svečių aprangos stilius (aprangos kodas).

Pobūviai pagal įvairius kriterijus skirstomi į tam tikras grupes:
 Pagal oficialumą jie gali būti oficialūs ir neoficialūs. Oficialūs dar skiriasi pagal vaišinimosi būdą: vaišinamasi stovint ir vaišinamasi sėdint.
 Pagal surengimo laiką – dieniniai ir vakariniai. Jiems taikomas specialus protokolas, pagal kurį daugiau ar mažiau privaloma laikytis tarptautinių taisyklių ir tradicijų.
 Pagal susirinkimo tikslą: paprasti, kasdieniški ir iškilmingi, šventiniai.

Pagrindinės pobūvių rūšys

Pusryčiai 
 Kviestiniai pusryčiai

Susiėjimas, dažniausiai rengiamas šeštadieniais arba sekmadieniais, po svarbaus įvykio ar šventės (po Velykų, Kalėdų, Naujųjų Metų ir pan.).

Trunka apie 1,5 valandos. Pusryčių pradžia – tarp 12 ir 15 val.

Kviestinių pusryčių metu patiekiami keli šaltieji užkandžiai, karštas mėsos ar žuvies patiekalas ir desertas.

Prieš valgį vietoj aperityvo geriamos sultys. Valanda pusryčių metu skiriama užkandžiams ir karštajam patiekalui, o pusvalandis – desertui ir kavai.

Vykstant į kviestinius pusryčius vyrai dėvi kasdieninį kostiumą, moterys – kostiumėlį arba suknelę.

 Vėlyvieji pusryčiai

Rengiami norint supažindinti svečius ar verslo partnerius su įmonės darbuotojais.

Prasideda 11, 11.30 arba 12 val. Trunka apie 2 valandas. Tai pusryčių ir priešpiečių derinys.

Pietūs 
 Priešpietinis priėmimas

Organizuojamas jubiliejaus, gimtadienio ir kitomis progomis.

Rengiamas 10-11 val. Trunka apie 2 valandas.

Tai stovimas renginys, tačiau paruošiama ir keletas sėdimų vietų. Renginio stilius ir dydis priklauso nuo programos.

Renginio metu pagal griežtą eiliškumą sakomos kalbos, vaišinamasi užkandėlėmis, gėrimais.

 Dalykiniai pietūs

Tai neilgai trunkantys pietus, dažniausiai rengiami norint aptarti verslo reikalus.

Paprastai prasideda 12.30 arba 13 val. Trunka apie 1,5 val.

Pietų metu patiekiami užkandžiai, pagrindinis patiekalas ir desertas. Paprastai patiekalus renkasi patys svečiai, o gėrimus rekomenduoja šeimininkai. Apie verslą kalbama ne valgant, o po valgio – prie kavos puodelio ar taurelės stipresnio gėrimo.

Vyrai dėvi švarką su kaklaraiščiu, moterys – dalykinį kostiumėlį.

 Kviestiniai pietūs

Tai labai iškilmingi pietūs, rengiami svarbaus svečio garbei arba kita ypatinga proga.

Pietų pradžia – 19 arba 20 val. Trunka 2,5 valandos, tačiau tik 1,5 val. praleidžiama prie stalo.

Valgiaraštis sudaromas pagal šeimininkų skonį. Paprastai būna po tris šaltus mėsos ir žuvies, du karštuosius patiekalus, desertas bei kava ir arbata. Tiek pagrindiniai patiekalai, tiek desertai gali būti patiekiami bendruose induose arba porcijomis.

Vyrai dėvi tamsų kostiumą arba smokingą, moterys – vakarinę suknelę.

Vakarienė 
 Neoficiali vakarienė

Tai ne tokia oficialus renginys kaip kviestiniai pietūs, jai netaikomi griežti protokolo reikalavimai.

Vakaro metu siūlomi 3 arba 4 patiekalai: užkandžiai, salotos arba sriuba, karštasis patiekalas, desertas.

Pobūviai 

 Akademinis pobūvis

Iškilmingas renginys, vykstantis pažymėti premijos įteikimą ar kitą apdovanojimą, minint įmonės, organizacijos žymią datą.

Į tokio tipo vaišes kviečiamas didelis žmonių skaičius. Šventė prasideda 10-11 val. Trunka 1-2 valandas. Akademinės šventės metu negeriama ir nevalgoma.

 Atidarymo pobūvis

Šiai grupei priskiriama parodų atidarymai, knygų, filmų ir kitokie pristatymai, prezentacijos.

Į renginį dažniausiai kviečiama 17-20 val. Vaišės priklauso nuo vykstančio renginio svarbos. Atidarymas gali būti tik su gėrimais, su gėrimais ir užkandžiais arba suorganizuota vakarienė su karštais patiekalais. Nuo renginio tipo bei jo oficialumo priklauso ir aprangos stilius.

 Banketas

Oficialios vaišės. Paprastai prasideda 19-20 val. Trunka apie 4-5 valandas. Gali būti rengiamos namuose, kavinėje ar restorane, priklausomai nuo kviečiamų, žmonių skaičiaus ir priėmimo iškilmingumo.

 Furšetas

Pobūvis, kurio metu svečiai, vaišinasi stovėdami prie stalo. Rengiamas 18-20 val. Trunka apie 2-3 valandas.

 Pobūvis gamtoje

Gali būti labai įvairus – nuo kuklių vaišių iškylos metu iki didelių pokylių. Nuo to priklauso kas bus patiekiama: šalti užkandžiai, desertas ar karšti kepsniai.

 Pobūvis kokteilis

Vaišinamasi stovint. Prasideda 17-18 val. Trunka apie 2 valandas. Kokteiliai organizuojami dalykiniai (po oficialių pokalbių, per pasitarimų pertraukėles) ir oficialūs ar neoficialūs susitikimai su draugais, kolegomis.

 Pobūvis vaikams

Vaikų šventė gali būti mažos ir neformalios arba didelės ir formalios. Pradžia priklauso nuo vaikų amžiaus. Trunka apie 3 valandas.

 Vestuvių pobūvis

Šventė, į kurią sukviečiami artimiausi žmonės. Rengiamos namuose, restoranuose, viešbučiuose, sodybose. Pradžia ir trukmė priklauso nuo pasirenkamo vestuvių stiliaus bei finansinių galimybių.

 Pokylis

Prabangus pobūvis. Dažnai kviečiama daug svečių. Renginys prasideda 20 val. Trunka mažiausiai 5 valandas.

 „Ponių“ kava arba arbatėlė

Tai moteriški priėmimai, į kuriuos vyrai kviečiami labai retai. Arbatėlė arba kava rengiama 11-17 val. Trunka apie 1,5 valandos.

Priėmimo metu elgiamasi laisvai ir paprastai. Stalai kavai ir arbatai ruošiami arba atskirai arba arbata ir kava statomi skirtinguose stalo galuose. Prie šių gėrimų siūlomi pyragaičiai, saldumynai, vaisiai, riešutai, ledai ir kiti desertai. Susiėjimo metu galima vaišintis vynu, šampanu, stipriaisiais gėrimais.

Į „ponių“ kavą ar arbatėlę besiruošiančios damos rengiasi kasdiene suknele ar kostiumėliu. Prie jų galima, tačiau neprivaloma, derinti skrybėlaitę.

 „Taurė vyno“ arba „Taurė šampano“

Abu pobūviai rengiami apie 12 val. Trunka maždaug 1 valandą. Abiejų priėmimų protokoliniai reikalavimai yra vienodi.

„Taurė šampano“ yra iškilmingesnis susiėjimas, organizuojamas delegacijai pagerbti ar sutarties pasirašymo proga.

Abiejų priėmimų metu vaišinamasi stovint. Siūlomas šampanas, vynas, prie jų patiekiami sumuštiniai, vaisiai, pyragaičiai.

Einat į tokius pobūvius dėvimas kasdieninis kostiumas, moterys renkasi suknelę, kostiumėlį, sijoną su dalykine ar puošnesne palaidinuke.

 „Taurė vyno su sūriu“

Skirtingai nei „Taurė vyno“, „Taurė vyno su sūriu“ rengiama apie 18-20 val. Tačiau trunka taip pat apie 1 valandą.

Susirinkusiems svečiams šeimininkai siūlo dideliais gabalais patiekto sūrio bei prie jo tinkančio vyno. Svečias norimo sūrio atsipjauna pats šalia padėtu peiliu. Be sūrio taip pat vaišinama duona ir sviestu, paštetais, vaisiais, riešutais.

 Zurfiksas

Tai pats liberaliausias priėmimas, rengiamas bendrų interesų, pažiūrų ar vieno klubo, draugijos narių. Dėl aprangos stiliaus, vietos ir laiko yra susitariama iš anksto. Zurfiksas trunka apie 1,5 val.

Šis pobūvis gali būti tiek stovimas, tiek sėdimas, rengiamas tiek ryte, tiek ir vakare. Nors zurfiksas laikomas vyrišku pobūviu, tačiau jame gali lankytis ir moterys.